5.5.2022 г.
BG
Официален вестник на Европейския съюз
C 184/139 Четвъртък, 21 октомври 2021 r.
115. подчертава необходимостта от привличане на повече инвестиции, както публични, така и частни, в научните изследвания, иновациите и внедряването на нови устойчиви технологии, включително в трудоемките промишлени отрасли, в необходимите нови инфраструктурни мрежи и проекти, допринасящи за постигането на целите на Европейския зелен пакт и Парижкото споразумение; 116. подчертава, че е важно да се гарантира съгласуваност и последователност на стимулите за насърчаване на иновативни технологии за постигане на целите за 2030 г. и 2050 г., като се обърне внимание на внедряването на вече утвърдени технологии, както и на инвестициите в нови технологии, които трябва да бъдат разработени, за да се постигне целта на Съюза за неутралност по отношение на климата най-късно до 2050 г.; 117. подчертава основната роля, която цифровите технологии могат да играят в подкрепа на екологичния преход на ЕС; подчертава, че възстановяването на ЕС изисква създаването на стабилна регулаторна рамка и финансови стимули и за частните участници, за да се установи и гарантира пазарно ориентиран напредък в областта на научните изследвания, иновациите и развитието на устойчиви технологии; 118. подчертава, че цифровизацията е един от ключовите фактори за интеграцията на енергийната система, тъй като тя може да даде възможност за динамични и взаимосвързани потоци от енергоносители, да създаде условия за взаимно свързване на по-разнообразни пазари и да предостави необходимите данни, за да се постигне съответствие между търсенето и предлагането; подчертава потенциала на цифровите технологии за повишаване на енергийната ефективност и по този начин за намаляване на общите емисии на парникови газове; припомня, че според оценките на Комисията екологичният отпечатък на ИКТ представлява между 5 % и 9 % от световното потребление на електроенергия и повече от 2 % от глобалните емисии на парникови газове; подчертава, че според проучване относно изкуствения интелект от 2018 г. на Съвместния изследователски център на Комисията центровете за данни и преносът на данни биха могли да представляват между 3 % и 4 % от общото потребление на електроенергия в Съюза; подчертава, че между 2018 г. и 2030 г. Комисията очаква увеличение с 28 % на потреблението от страна на центровете за данни; подчертава, че 47 % от цифровите въглеродни емисии се дължат на потребителско оборудване като компютри, смартфони, таблети и други свързани предмети; поради това призовава за мерки за намаляване на въглеродния отпечатък на сектора на ИКТ чрез гарантиране на енергийна ефективност и ефективност на ресурсите и отново заявява целта центровете за данни да станат неутрални по отношение на климата и с висока енергийна ефективност не по-късно от 2030 г., както е посочено в цифровата стратегия; 119. припомня значението на приноса на научните изследвания и иновациите за постигането на целите, определени в Парижкото споразумение, и на целите на Европейския зелен пакт; призовава Комисията и държавите членки да подкрепят научните изследвания и иновациите и общото увеличение на бюджета на ЕС и националните бюджети, предназначени за научни изследвания и иновации в областта на устойчивите и безопасни енергийни технологии и иновации; призовава Комисията да разгледа възможността за допълнително подпомагане на технологиите и иновативните решения, които ще допринесат за устойчива на изменението на климата и интегрирана енергийна система, включително в онези области, където Европа има водеща роля в световен мащаб и вътрешни вериги за създаване на стойност; счита, че е от основно значение наличието на ключови сегменти от веригите за създаване на стойност на основата на възобновяема енергия в Съюза за постигане на целите по отношение на климата и за осигуряване на значителни икономически ползи за европейците, и призовава за адекватни мерки за подпомагане на ролята на съдържанието с произход от Европа във веригата на доставки в системите на основата на възобновяеми енергийни източници (ВЕИ) и в законодателството в тази област; Изменение на климата и развитие 120. счита, че COP26 представлява възможност за подновяване на усилията за постигане на целите на Парижкото споразумение и целите на ООН за устойчиво развитие, по-специално ЦУР 13 (Действия в областта на климата); счита, че Програмата до 2030 г. трябва да действа като пътна карта за по-екологосъобразно, по-справедливо и по-устойчиво бъдеще; 121. подчертава значението на подхода в действията в областта на климата, съобразен с аспекта на правата на човека, за да се гарантира, че всички мерки зачитат и подкрепят правата на човека на всички хора; 122. настоятелно призовава страните по РКООНИК да продължат да си поставят все по-амбициозни цели за смекчаване на последиците и адаптиране в съответствие с целите на Парижкото споразумение и да включат измерението за правата на човека в своите национално определени приноси и в комуникацията си във връзка с адаптирането; призовава Секретариата на РКООНИК да разработи насоки относно начините за интегриране на защитата на правата на човека в национално определените приноси и комуникацията във връзка с адаптирането в сътрудничество с върховния комисар на ООН по правата на човека; 123. осъзнава множеството доказателства, че последиците от изменението на климата причиняват и изострят недостига на жизненоважни ресурси, като обработваема земя, увреждат или разрушават екосистеми, поддържащи поминъка, и увеличават честотата и сериозността на природните бедствия, като по този начин действат като двигатели на конфликти, разселване на населението и хуманитарни кризи;